Illum, iċ-Ċentru Konġunt għar-Riċerka tal-Kummissjoni ppreżenta l-20 edizzjoni tar-Rapport Annwali tiegħu dwar in-Nirien fil-Foresti fl-Ewropa, fil-Lvant Nofsani u fl-Afrika ta' Fuq, li jkopri l-2019. F'dik li kienet l-agħar sena fl-istorja reċenti għan-nirien fil-foresti madwar id-dinja, inħarqu aktar minn 400,000 ettaru (ha) ta' art naturali tal-Ewropa u kien hemm għadd rekord ta' żoni ta' protezzjoni tan-natura li ġew affettwati min-nirien fil-foresti. Skont is-sejbiet tar-rapport, it-tibdil fil-klima kompla jaffettwa t-tul u l-intensità tal-periklu tan-nirien fl-Ewropa. Sa Marzu, qabel l-“istaġun tan-nirien” fil-biċċa l-kbira tal-pajjiżi, iż-żona totali maħruqa tal-UE kienet diġà ogħla mill-medja annwali tal-aħħar 12-il sena. Madankollu, permezz ta' tħejjija aħjar u rispons aktar effiċjenti, l-istaġun tal-2019 kien wieħed mill-aqwa staġuni li qatt kellna f'termini ta' prevenzjoni ta' inċidenti u telf ta' ħajjiet. Il-konklużjonijiet ewlenin tar-rapport L-immappjar rapidu tas-Servizz ta' Ġestjoni ta' Emerġenzi ta' Copernicus ġie attivat 35 darba biex jgħin fil-ġlieda kontra n-nirien fil-foresti fl-2019, l-akbar għadd ta' attivazzjonijiet fi kwalunkwe sena s'issa. Fl-2019, il-mekkaniżmu tal-Protezzjoni Ċivili tal-UE ġie attivat ħames darbiet għan-nirien fil-foresti u ġie aġġornat b'rescEU, li tistabbilixxi riżerva Ewropea ġdida li tinkludi ajruplani tat-tifi tan-nar u ħelikopters. L-istrateġija dwar il-Bijodiversità proposta f'Mejju bħala parti mill-Patt Ekoloġiku Ewropew tipprevedi azzjonijiet biex tittejjeb is-saħħa tal-foresti Ewropej u tissaħħaħ ir-reżiljenza tagħna għan-nirien fil-foresti, u tinkludi l-mira li jitħawlu mill-inqas 3 biljun siġra sal-2030. Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, responsabbli miċ-Ċentru Konġunt tar-Riċerka, Mariya Gabriel, qalet: “Għal aktar minn għoxrin sena ċ-Ċentru Konġunt tar-Riċerka ħadem ma' pajjiżi madwar l-Ewropa biex jipprovdi l-aktar xejriet aġġornati dwar in-nirien fil-foresti, jgħin fl-isforzi ta' prevenzjoni u jnaqqas l-impatti devastanti tagħhom meta jkun hemm in-nirien. Il-bidla fit-temp assoċjata mat-tibdil fil-klima qed iżżid ir-riskju ta' nirien fil-foresti madwar id-dinja. L-għarfien u l-evidenza xjentifika huma ċentrali biex jittieħdu l-aktar miżuri effettivi ħalli jiġu evitati dawn in-nirien, jiġu salvagwardjati l-foresti tagħna, tiġi ppreservata l-bijodiversità u jiġu protetti l-ħajjiet.” Il-Kummissarju għall-Ambjent, l-Oċeani u s-Sajd, Virginijus Sinkevičius, qal: “L-Ewropej raw stampi tal-biża tan-nirien fil-foresti fuq il-kosta tal-Punent tal-Istati Uniti, fis-Siberja, fl-Awstralja u fir-reġjun tal-Amażonja. Iżda n-nirien laqtu wkoll bil-qawwa l-foresti fl-Ewropa. Parti mit-tweġiba biex jiġi żgurat li dan ma jseħħx fuq skala dannuża bħal din tinsab fil-protezzjoni u l-ġestjoni tal-foresti tagħna b'mod li jnaqqas il-vulnerabbiltà tagħhom għan-nirien u li jħalli n-natura tipproteġi lilha nnifisha wkoll.” Il-Kummissarju għall-Ġestjoni tal-Kriżijiet Janez Lenarčič qal: “Id-data u l-għarfien dwar ir-riskji u t-tifqigħat ta' nirien fil-foresti huma essenzjali. Dawn jgħinuna fil-prevenzjoni u fit-tħejjija, iżda jgħinuna wkoll nirreaġixxu aktar malajr u b'mod aktar effettiv f'każ ta' nirien fil-foresti devastanti. Permezz ta' rescEU u l-Mekkaniżmu msaħħaħ tal-Protezzjoni Ċivili tal-UE tagħna, ninsabu lesti biex nagħtu l-assistenza tagħna, fl-Ewropa u lil hinn minnha.” Sfond Iċ-Ċentru Konġunt tar-Riċerka tal-Kummissjoni jagħti kontribut ewlieni għat-tnaqqis tar-riskju ta' diżastri f'każ ta' nirien fil-foresti fl-Ewropa u fid-dinja, permezz tal-iżvilupp u t-tħaddim tal-EFFIS u s-Sistema Globali ta' Informazzjoni dwar in-Nirien fil-Foresti (GWIS). Ir-rapporti dwar in-Nirien fil-Foresti fl-Ewropa, fil-Lvant Nofsani u fl-Afrika ta' Fuq huma sors uniku ta' informazzjoni għall-maniġers tat-tifi tan-nar u għal dawk li jfasslu l-politika fil-pajjiżi Ewropej u fil-pajjiżi ġirien. Huma jipprovdu statistiċi uffiċjali dwar l-impatti tan-nirien fil-foresti, irrappurtati kull sena mill-amministrazzjonijiet tat-tifi tan-nar f'dawn il-pajjiżi. Għal aktar informazzjoni Ir-Rapport dwar in-Nirien fil-Foresti fl-Ewropa, fil-Lvant Nofsani u fl-Afrika ta' Fuq 2019 Nirien fil-foresti Is-Sistema Ewropea ta' Informazzjoni dwar in-Nirien fil-Foresti